# Proces administrovania opatrení spoločnej organizácie trhu s poľnohospodárskymi komoditami

# Legislatíva Európskej únie je pre každého žiadateľa o podporu rovnaká a záväzná.

V rámci spoločnej organizácie trhu s poľnohospodárskymi výrobkami, platobná agentúra v zmysle správneho poriadku administruje nasledovné jednoročné a viacročné podporné opatrenia:

* reštrukturalizácia vinohradov,
* investície do vinárskych podnikov,
* poistenie úrody vinohradov,
* propagácia v členských štátoch EÚ a v tretích krajinách,
* operačné programy organizácií výrobcov v sektore ovocia a zeleniny,
* školský program – mlieko a mliečne výrobky,
* ovocie a zelenina do škôl,
* podpora včelárom,
* mimoriadne podpory v sektore ovocia a zeleniny, mlieka a bravčového mäsa.

## Legislatívny rámec

## Legislatívu pre opatrenia spoločnej organizácie trhu s poľnohospodárskymi komoditami nájdete na stránke PPA tu:

<http://www.apa.sk/pre-trhove-opatrenia>

## Administrácia jednotlivých podpôr zahŕňa tieto hlavné činnosti:

1. **Vypracovanie výziev a príručiek a ich zverejňovanie na webovom sídle PPA**

Platobná agentúra v zmysle príslušnej [legislatívy EÚ a SR](http://www.apa.sk/pre-trhove-opatrenia) vypracováva a na svojom webovom sídle zverejňuje výzvy a príručky pre žiadateľov, ktoré ich usmerňujú a napomáhajú im zorientovať sa v danom opatrení.

Odkazy na výzvy a príručky pre žiadateľov o podporu na jednotlivé opatrenia nájdete [tu](http://www.apa.sk/organizacia-trhu):

* [reštrukturalizácia vinohradov](http://www.apa.sk/restrukturalizacia-vinohradov)
* [investície do vinárskych podnikov](http://www.apa.sk/investicie)
* [poistenie úrody vinohradov](http://www.apa.sk/poistenie-urody)
* [podpora na propagáciu v členských štátoch EÚ v rámci vinárskeho sektora](http://www.apa.sk/propagacia-v-clenskom-state)
* [podpora na propagáciu v 3. krajinách v rámci vinárskeho sektora](http://www.apa.sk/propagacia-v-tretom-state)
* [informačné a propagačné akcie poľnohospodárskych výrobkov](http://www.apa.sk/propagacia)
* [operačné programy organizácií výrobcov v sektore ovocia a zeleniny](http://www.apa.sk/uznavanie-organizacii-a-programy)
* [mimoriadne opatrenia v sektore ovocia a zeleniny](http://www.apa.sk/mimoriadne-opatrenia-v-sektore-ovocia-a-zeleniny)
* [ovocie a zelenina do škôl](http://www.apa.sk/skolske-ovocie-a-zelenina)
* [mlieko a mliečne výrobky do škôl](http://www.apa.sk/skolske-mlieko)
* [podpora včelárom](http://www.apa.sk/vcelarstvo)
1. **Tvorba interných postupov (manuálov)**, ktoré obsahujú presné postupy
pri administrovaní jednotlivých žiadostí, ktoré sú záväzné pre každého zamestnanca podieľajúceho sa na vybavovaní žiadosti a podliehajú každoročnej kontrole zo strany certifikačného orgánu.
2. **Príjem žiadostí o podporu:** samotný proces schvaľovania podpôr začína podaním žiadosti o podporu v termíne určenom príslušnou legislatívou EÚ a SR.
3. **Administratívna kontrola:** po prijatí a zaevidovaní každej žiadosti v informačnom systéme AGIS SOT začína 100 % administratívna kontrola žiadostí a ich povinných príloh, ktorými žiadateľ preukazuje v závislosti od jednotlivých opatrení plnenie svojich povinností. Okrem kontroly základných údajov o žiadateľovi sa kontroluje, či má žiadateľ vysporiadané finančné vzťahy so štátnym rozpočtom, či neporušil zákaz nelegálneho zamestnávania, nemá evidované nedoplatky poistného na zdravotnom a sociálnom poistení, nie je v likvidácii, nie je v reštrukturalizácii, nie je v konkurze, nie je podnikom v ťažkostiach v zmysle usmernení EÚ, nie je voči nemu vedený výkon rozhodnutia (exekúcia), nemá právoplatne uložený trest zákazu prijímať dotácie, subvencie, pomoc a podporu zo štátneho rozpočtu, resp. z fondov EÚ a pod.
	1. V prípade opatrenia reštrukturalizácia vinohradov PPA od žiadateľa okrem iného požaduje aj originál výpisu z listu vlastníctva k pozemku, ktorý je predmetom žiadosti, použiteľný na právne úkony, originál alebo kópiu nájomnej zmluvy alebo zmluvy o výpožičke k pozemku alebo k časti pozemku, ktorá je predmetom žiadosti, uzatvorenej najmenej na desať rokov od podania žiadosti o podporu
	na reštrukturalizáciu vinohradu, ak je žiadateľom o podporu nájomca alebo vypožičiavateľ pozemku alebo časti pozemku, písomný súhlas vlastníka pozemku alebo nadpolovičnej väčšiny spoluvlastníkov pozemku počítanej podľa veľkosti podielov, ktorý je predmetom žiadosti o podporu, ak je žiadateľom o podporu nájomca pozemku alebo vypožičiavateľ pozemku a ak po ukončení opatrenia reštrukturalizácia vinohradu dôjde k zmene druhu pozemku podľa zákona
	č. 220/2004 Z. z. Pri ukončení opatrenia, čiže ešte pred vyplatením podpory, zamestnanci sekcie organizácie trhu a štátnej pomoci (ďalej len „SOTaŠP“) opätovne preverujú a porovnávajú napr. aj mapové podklady - katastrálne mapy a ortofotomapy (LPIS) s presne zakreslenými hranicami pozemkov, na ktorých sa realizuje opatrenie s údajmi, ktoré pri kontrole na mieste (ďalej len „KNM“) získali/namerali zamestnanci sekcie kontroly, ako aj s údajmi kontrolnej skupiny ÚKSÚP, ktorý spravuje register vinohradov a tiež preveruje agrotechniku a stav reštrukturalizovaného vinohradu.
	2. V prípade opatrení reštrukturalizácia vinohradov, investície do vinárskych podnikov, poistenie úrody a opatrenia operačné programy organizácií výrobcov v sektore ovocia a zeleniny sa preveruje, či nehrozí riziko dvojitého čerpania, či už z programu rozvoja vidieka, alebo štátneho rozpočtu.
	3. Pri opatrení podpora pre včelárov – prebieha aj krížová kontrola s Centrálnym registrom včelstiev (ďalej len „CRV“).
	4. V prípade mimoriadnych opatrení v sektore mlieka a bravčového mäsa prebieha aj krížová kontrola s Centrálnou evidenciou hospodárskych zvierat (ďalej len „CEHZ“).

Administratívnu kontrolu žiadosti vykonávajú vždy minimálne dvaja zamestnanci, ktorí v zmysle správneho poriadku pri zistení nedostatkov prerušia správne konanie a vyzvú žiadateľa na odstránenie nedostatkov v stanovenej lehote. Po odstránení nedostatkov
zo strany žiadateľa a ukončení administratívnej kontroly nasleduje kontrola na mieste
u žiadateľa.

1. **Kontrola na mieste (KNM) -** výkon kontroly na mieste je kontrolórmi PPA vykonávaný v zmysle požiadavky na KNM vystavenej zamestnancami príslušného odborného organizačného útvaru SOTaŠP, manuálu k výkonu kontroly a platnej legislatívy EÚ a SR. Základným cieľom kontroly trhových opatrení je ochrana verejných prostriedkov proti stratám, podvodom, alebo iným nežiaducim javom, prevencia a včasné odhalenie vzniku a príčin zistených nedostatkov, resp. nezrovnalosti/iregularity. Cieľom získavania informácií pri kontrole je zistiť, či žiadateľ/kontrolovaný subjekt spĺňa podmienky
v zmysle jeho žiadosti o podporu, či vykonáva činnosti v súlade s dotknutým opatrením trhu, prípadne získať vysvetlenie, ak z týchto skutočností vyplývajú rozpory medzi tým, čo žiadateľ deklaroval vo svojej žiadosti a tým, čo bolo zistené v priebehu kontroly. Počas kontroly jednotlivých opatrení sa overuje dodržanie stanovených postupov. KNM má obvykle dve časti:

• Dokumentárnu kontrolu, tzv. dokladovú kontrolu

• Fyzickú kontrolu, tzv. obhliadku predmetu podpory/komodity

V závislosti od opatrenia sa kontroly na mieste vykonávajú niekoľkonásobne, a to napr. pred schválením uchádzača, pred schválením žiadosti o podporu, pred schválením žiadosti o vyplatenie podpory. V závislosti od charakteru opatrenia sa vykonáva 100 % kontrola na mieste žiadateľa, alebo sú žiadatelia vyberaní pomocou rizikovej analýzy, ktorú vykonáva organizačný útvar nezávislý od útvaru, ktorý žiadosť schvaľuje. Kontroly na mieste sa vykonávajú u všetkých dotknutých osôb, napr. u žiadateľa aj konečného prijímateľa. Okrem platobnej agentúry vykonávajú pri niektorých opatreniach kontroly na mieste aj externé inštitúcie ako napr. ÚKSÚP a ŠVPS SR.

* Reštrukturalizácia vinohradov: vykonáva sa 100 %-ná kontrola na mieste všetkých žiadostí o podporu, ktoré majú správne doložené všetky požadované prílohy. Ide
o 5 ročné opatrenie - kontrola na mieste zo strany PPA, ako aj zo strany ÚKSÚP sa vykonáva pred realizáciou samotného opatrenia, po skončení 1. časti opatrenia (vyklčovanie vinohradu) a po ukončení celého opatrenia (po výsadbe nového vinohradu) opäť zo strany PPA aj ÚKSÚP. V prípade, ak žiadateľ požiadal o podporu na vyklčovanie starého vinohradu, aj o podporu na výsadbu nového vinohradu, tak podlieha 3 kontrolám na mieste zo strany PPA a 3 kontrolám na mieste aj zo strany ÚKSÚP.
* Podpora na propagáciu v 3. krajinách určená pre vinársky sektor: kontrola účtovných dokladov prebieha u žiadateľa zo strany PPA a kontrola na podujatiach organizovaných v zahraničí zo strany zastupiteľského úradu SR realizovaná v spolupráci s Ministerstvom zahraničných vecí a európskych záležitostí.
* Podpora pre včelárov: žiadateľom je zväz/združenie včelárov a konečnými prijímateľmi sú jednotliví včelári. Kontrola na mieste sa vykonáva po vyplatení finančných prostriedkov u všetkých žiadateľov a minimálne u 5 % konečných prijímateľov podpory.
* Podpora na financovanie operačných programov organizácií výrobcov: kontroly sú u 100 % žiadateľov vykonávané vždy pred schvaľovaním organizácií výrobcov, operačných programov a ich zmien a pri následných platbách.
1. **Vydávanie prvostupňových rozhodnutí k žiadostiam o podporu:** po ukončení kontrol na mieste a doručení správy z kontroly zamestnanci SOTaŠP porovnajú výsledky kontroly s údajmi uvedenými v žiadosti. V prípade, že nebol zistený nesúlad, vypracujú návrh príslušného rozhodnutia a po jeho viacnásobnej kontrole PPA vydá prvostupňové rozhodnutie v zmysle správneho poriadku.
2. **Pokyn na vyplatenie podpory:** po nadobudnutí právoplatnosti rozhodnutia o vyplatení finančných prostriedkov zodpovední zamestnanci v IS AGIS SOT vytvoria a skontrolujú pokyn na vyplatenie podpory, ktorý po odsúhlasení priamym nadriadeným schváli a
do AGIS MFR odošle riaditeľ odboru. Samotnú úhradu a zaúčtovanie platby vykonáva sekcia financovania podpôr.
3. **Spolupráca SOTaŠP pri ochrane finančných záujmov EÚ a SR:** ak zamestnanec SOTaŠP PPA zistí nezrovnalosť z vlastného, alebo iného podnetu, je povinný ju nahlásiť svojmu nadriadenému, ktorý zabezpečí vypracovanie správy o zistenej nezrovnalosti
v AGIS MFR, ktorú riaditeľ SOTaŠP odošle na administratívne konanie na sekciu financovania podpôr. V záujme ochrany finančných záujmov EÚ a SR, PPA – sekcia financovania podpôr schválením vystavenej správy o zistenej nezrovnalosti v AGIS MFR pozastaví vyplácanie príspevku, alebo podpory v rámci EPZF a EPFRV (finančných prostriedkov EÚ a spolufinancovania zo štátneho rozpočtu) prijímateľovi až do momentu vysporiadania celej sumy nezrovnalosti a prislúchajúcich úrokov/penále z omeškania (podrobnejšie v časti „Pravidlá pre pozastavenie vyplácania platieb z dôvodu nezrovnalosti“).
4. **Príprava a zasielanie povinných hlásení na EK** sa realizujeprostredníctvom IS EK (ISAMM CM a pod.) týždenne, mesačne, štvrťročne, aj ročne v závislosti
od reportovaného opatrenia. Hlásenia zasielané prostredníctvom systému ISAMM CM sú dôležitým zdrojom informácii pre EK o stave realizácie jednotlivých podporných programov (informujú EK napr. o počte žiadostí, počte žiadateľov, o počte a zisteniach kontrol na mieste, o finančných prostriedkoch, ktoré na podporované opatrenie vynaložili samotní žiadatelia, o vyplatených podporách, o zníženiach, o nezrovnalostiach
pri jednotlivých opatreniach a pod.).

## Podrobnejšie pravidlá pre realizáciu platieb

* V organizačnom poriadku PPA sú stanovené jednoznačné právomoci a zodpovednosti
na všetkých úrovniach činnosti, ako aj oddelenie troch funkcií (povoľovanie a kontrola platieb, realizácia platieb, účtovníctvo), pri ktorých sa zodpovednosti definujú
v organizačnej štruktúre.
* Je zabezpečené také rozdelenie povinností, aby žiadny zamestnanec nebol zodpovedný
za viac ako jednu z úloh povoľovania, vyplácania alebo účtovania súm a aby žiadny zamestnanec nevykonával ktorúkoľvek z týchto úloh bez dohľadu ďalšieho zamestnanca.
* Stanovenie zodpovedností každého zamestnanca je v písomnom opise pracovného miesta.
* PPA realizuje potrebné postupy na zabezpečenie, aby sa platby realizovali iba na bankové účty patriace príjemcom, alebo ich splnomocneným zástupcom. Žiadne platby sa neuskutočňujú v hotovosti. Platby na účty prijímateľom sa realizujú prostredníctvom IS Štátnej pokladnice. Schvaľovanie zo strany povoľujúceho zamestnanca a/alebo jeho nadriadeného sa vykonáva elektronickými prostriedkami (je zabezpečená zodpovedajúca úroveň bezpečnosti týchto prostriedkov a totožnosť signatára je zapísaná v elektronických záznamoch).
* Všetky činnosti súvisiace s výkonom platobnej funkcie sú vykonávané na základe princípu štyroch očí, čím sú vytvorené také podmienky, aby o výdavku (realizácii platby) nemohol rozhodnúť jeden zamestnanec bez toho, aby jeho činnosť nebola skontrolovaná druhou oprávnenou osobou. Každá pracovná činnosť vykonaná zamestnancom je následne skontrolovaná druhým oprávneným zamestnancom.

## Pravidlá pre pozastavenie vyplácania platieb z dôvodu nezrovnalosti

* V záujme ochrany finančných záujmov EÚ a SR, PPA schválením vystavenej správy
o zistenej nezrovnalosti pozastaví vyplácanie príspevku alebo podpory v rámci EPZF a EPFRV (finančných prostriedkov EÚ a spolufinancovania zo štátneho rozpočtu) prijímateľovi až do momentu vysporiadania celej sumy nezrovnalosti a prislúchajúcich penále/úrokov z omeškania, prípadne do nepotvrdenia nezrovnalosti.
* Ak je u prijímateľa evidovaná viac ako jedna nezrovnalosť, odblokovanie prijímateľa sa vykoná automaticky až po úplnom vysporiadaní/vyriešení všetkých nezrovnalostí.
V záujme zabezpečenia ochrany finančných záujmov EÚ je automaticky blokované vyplatenie finančných prostriedkov u tých prijímateľov, ktorí nemajú vysporiadané finančné vzťahy.

## Postupy pre vymáhanie nezrovnalosti

* PPA na základe Správy o zistenej nezrovnalosti zabezpečí v rámci administratívneho konania vystavenie Žiadosti o vysporiadanie finančných vzťahov a tieto dokumenty zašle dlžníkovi.
* V prípade vysporiadania v lehote splatnosti uvedenej v Žiadosti o vysporiadanie finančných vzťahov sa zabezpečí odblokovanie dlžníka v informačnom systéme.
* Ak nezrovnalosť nie je uhradená v lehote splatnosti, dochádza k vymáhaniu nezrovnalosti v správnom konaní, v rámci ktorého PPA vystaví Oznámenie o začatí správneho konania. V prípade, ak dlžník v stanovenej lehote nereaguje na Oznámenie, PPA vydá Rozhodnutie o uložení dlhu.
* Ak ani vtedy dlžník neuhradí nezrovnalosť, pristúpi sa k vymáhaniu nezrovnalosti
v exekučnom konaní.

## Vnútorná kontrola

V záujme ochrany finančných záujmov EÚ vstupuje do procesu poskytovania priamych platieb interná vnútorná kontrola PPA prostredníctvom riešenia podnetov, sťažností, dožiadaní a indícií možného porušenia pravidiel poskytovania podpôr a zneužívania finančných záujmov EÚ. Taktiež poskytuje súčinnosť orgánom činným v trestnom konaní  a kontrolným orgánom
pri preverovaní možných nezrovnalostí nielen za aktuálnu kampaň, ale aj za predchádzajúce obdobia.

## Vnútorný audit a externé audity a kontroly

Prostredníctvom vnútorného auditu PPA overuje,  či sú postupy zavedené organizáciou
pri administrovaní, schvaľovaní a vyplácaní  podpôr  v súlade s pravidlami EÚ. Okrem vnútorných auditov,  ktoré sú vykonávané v súlade so schváleným plánom auditov a v zmysle medzinárodných štandardov prebieha každoročne v PPA niekoľko  externých auditov a kontrol či už zo strany Európskej Komisie, Európskeho dvora audítorov, Najvyššieho kontrolného úradu SR, Úradu vlády SR a pod.

Certifikačný orgán každoročne vykonáva certifikačný audit všetkých podpôr administrovaných PPA a overuje, či sú účty PPA presné, úplné a vypracované včas a či účtovná závierka PPA poskytuje pravdivý a verný obraz vo všetkých významných súvislostiach  v zmysle  legislatívy EÚ a v zmysle Usmernení Európskej Komisie.